**Мавзу юзасидан ўқув топшириқ ва ижтимоий тренинглар**

**Ижтимоий муҳитга мослашув тренинги**

**Тренинг мақсади:** талабаларнинг коммуникатив компетенциялари, янги ижтимоий муҳитга мослашиш малакаларини ривожлантириш. Ўзини қуршаб турган ташқи муҳит, атрофидаги воқеа-ҳодисалар моҳиятини тўғри англаш, ўзаро муносабатларга ижобий таъсирини кўрсата билиш, киришувчанлик қобилиятини ривожлантириш.

**Кутилаётган натижалар:**

1. Талабада янги ижтимоий муҳитдаги воқеа-ҳодисаларга нисбатан қизиқиш уйғотиш.
2. Тенгқурлари орасида янги дўстлар, ҳамфикрлар орттириш кўникмаларини ҳосил қилиш.
3. Масъулият ҳиссини шакллантириш.
4. Ўз ҳатти-ҳаракатларини назорат қилиш асосида самимий ва дўстона муносабатларни юзага келтириш.
5. Янги ижтимоий муҳитга мослашиш кўникмаларини ривожлантириш.

**1-босқич: “Бирга саёҳат”**

Савол: Агар сизга бинонинг атрофини бир айланиб келинг деб топшириқ берилса, айнан қайси томонни кўзлаган бўлар эдингиз?

Иштирокчиларга ўйлаш учун 2 дақиқа вақт ажратилади. Талабалар навбати билан ўз фикрларини баён этади. Фикрлари мос келган талабалар гуруҳларга бўлинадилар. Бўлинган гуруҳ аъзолари айнан ўзлари танлаган объект ҳақида изоҳ берадилар.

**2**-**босқич: “ Ёнғин”**

Гуруҳларга топшириқлар берилади. 1-гуруҳ ўз хонасида гугурт қутисини ўйнаб ёнғин чиқаради. Қолган гуруҳ аъзолари ёнғинни ўчириши керак. Шартга кўра ёнғин сабабчилари ёрдамга келган талабалар томонидан жазоланишлари керак.

**3**-**босқич.**

Барча иштирокчилар овоз чиқармасдан ўзи ёқтирган ўқитувчининг дарс ўтиш жараёнини кўз олдига келтиришлари керак. 2 дақиқадан сўнг 1 нафар иштирокчи чиқиб (ихтиёрий) пантомима орқали танлаган ўқитувчисининг ҳатти-ҳаракатларини кўрсатиб беради. Қолганлар эса уни кузатиб, кўрсатилган хатти-ҳаракатлар қайси ўқитувчига мос келишини топишлари керак. Тўғри топган талабага навбат берилади. Бу ҳолат бир неча бор такрорланади.

**4**-**босқич.**

Талабалар икки гуруҳга бўлинади ва 1-гуруҳ хонадан ташқарига чиқарилади. 2-гуруҳга формат қоғоз ва рангли қаламлар берилади.

*Топшириқ:* 5 дақиқа ичида ўзингиз таҳсил оладиган ўқув юрти биноси лойиҳасини қоғозга туширинг. Сўнг 1-гуруҳ таклиф қилинади. Уларга “Қоғозга ниманинг сурати туширилган?” деган савол берилади. Ўйлаш учун 2 дақиқа вақт ажратилади ва изоҳи талаб қилинади. Агар тўғри жавоб топилса, бу уларнинг ўз билим даргоҳларига нисбатан бефарқ эмасликларидан далолат беради. Машғулот якунида тренинг ўйин натижалари муҳокама қилинади.

**“Муносабат доскаси”**

Машғулотдан олдин деворга бир нечта ватман қоғози маҳкамланади.

**Кўрсатма**: Бу ўзига хос муносабат доскаси ҳисобланади. Бу ерда тенгдошларингиз билан муомалада йиғилган ғам-аламларингизни ифодалашингиз мумкин. Белги қўйиш мумкин эмас. “ Муносабат доскаси” бир неча машғулотда сақланади.

**“Сирли саломлашиш”**

Иштирокчилар доира бўлиб ўтирадилар.

**Кўрсатма**: Сиз ҳеч кимга қарамасдан саломлашишни амалга оширинг. Гуруҳдагилар эса салом кимга йўналганини топишлари лозим.

Сиз менинг огоҳлантиришимдан сўнг, баланд овоз билан унинг исмини айтишингиз керак. Сизнинг саломлашишингиз образли, ёрқин, аммо сирли бўлсин. Машқдан сўнг гуруҳ аъзолари учта энг намунавий саломлашишни аниқлайдилар.

**“Гуруҳимизда туғилган кун”**

Иштирокчилар синф бўйлаб ҳаракатланадилар, овоз чиқариш таъқиқланади.

1-топшириқ: Сўз айтмасдан, йилнинг қайси фаслида туғилганингизга қараб ажралинг.

2-топшириқ: Фасллар ва ойлар бўйича ажралинг.

3-топшириқ: Ҳар бир ой, туғилган кунлар бўйича ажралинг.

4-топшириқ: Энди иштирокчилар бир-бирининг ортидан йил фасллари, ойлар ва туғилган кунлар бўйича саф тортиб турадилар. Йил бошидан то охиригача изчилликка риоя қилинади.

**“Гуруҳимиз нимага ўхшайди”**

Иштирокчилар айлана бўлиб ўтирадилар. Уларга навбат билан “Гуруҳимиз нимага ўхшайди?” деган савол берилади. Улар жавоб берадилар.

**Муҳокама:**

Биринчи гуруҳчага топшириқ: Идеал тенгдошингизнинг психологик портретини чизинг. У қандай сифатларга эга бўлиши керак ?

Иккинчи гуруҳчага топшириқ: Сизда нафрат уйғотадиган тенгдошингизнинг психологик портретини чизинг.

Учинчи гуруҳчага топшириқ: Сиз ўз хоҳишингиз бўйича психологик портретни чизинг (у қандай сифатларга эга бўлиши керак).

**“Мен ҳам зўрман, Сиз ҳам зўр”**

Иштирокчилар хона бўйлаб ҳаракатланадилар.

Кўрсатма: Сиз бирор шахс билан дуч келган вақтингизда бош бармоғингиз билан “Мен зўрман”, сўнгра шеригингизга “Сиз ҳам зўр”, деб айтинг. Шерик ҳам кўрсаткич бармоғи билан “Сиз зўрсиз”, сўнгра “Мен ҳам зўр”, деб жавоб беради. Барча тренинг иштирокчилари ўзаро учрашишлари керак.