**Мавзу юзасидан ўқув топшириқ ва ижтимоий тренинглар**

Ижтимоий психология фанидаги ўрганиладиган муаммолар

***ТОИФАЛАШ ЖАДВАЛИ***

|  |  |
| --- | --- |
| Ижобийлари | Салбийлари |
| 1.  2.  3.  4. |  |

**КЕЙС: ШАХС РИВОЖЛАНИШИ, ТАРБИЯСИ ВА ИЖТИМОИЛАШУВИ.**

Тавсия этилган кейсни ечиш қуйидаги натижаларга эришишга имкон яратади:

* ўзлаштирилган мавзу бўйича билимларни мустаҳкамлаш;
* муаммонинг ҳамда қабул қилинган ечимнинг индивидуал ва гуруҳий таҳлилида билим ва кўникмаларни қайта топшириш;
* мантиқий фикрлашни ривожлантириш;
* мустақил равишда қарор қабул қилиш кўникмаларини эгаллаш;
* ўқув ахборотларини ўзлаштириш даражасини текшириб кўриш.

**ВАЗИЯТ**.

**Виждон ҳақида.**

Бир куни ўқишдан хурсанд келдим ва:

Ойижон, мен бугун икки баҳодан сақланиб колдим,-дедим.

Нимадан?-сўради онам.

Физикадан икки баҳо олишдан,-бўлган ҳодисани ойимга тушунтира бошладим. Биласизми? Бугун назорат иши ўтказилди.Мен масалани еча олмадим ва варақни ўқитувчига топширмадим. Кейинги дарсда масалани охиригача ечиб бўлдим. Танаффусда эса лаборант-дан варағимни синфимиз назорат ишига қўшиб қўйишни илтимос қилдим. Ҳайрият, мўлжалим амалга ошди. Ниҳоятда хурсандман, ойижон!

-Сен хурсандмисан?-такрор сўради онам.

-Албаттада. Беш олсам керак, ахир мен ҳаммасини тўғри ишладимку,-дедим. Виждонингчи. У қийналмаяптими?-хўрсиниб сўради онам.

Мен нима дейишга ҳайрон бўлиб сукут сақлардим. -Агар мен сенинг ўрнингда бўлганимда ўша иккини олиб виждонимнинг поклигича қолган бўлардим.

-Ахир...,-мен ўзимни оқламоқчи бўлган эдим, онамнинг тикилиб қарашидан нафасим ичимга тушиб кетди. Бироз ўйланиб: -Энди нима қилсам бўларкин?-дедим.Виждонинг нимани буюрса ўшани қил. Баъзан унинг мавжудлигини эслаб туриш ҳам фойдадан ҳоли эмас,-деб бошқа хонага чиқиб кетди.

Мен ўзим танҳо қолиб, биринчи марта ўйлай бошладим: виждон дегани нима ўзи? Лекин аниқ таъриф топа олмадим. Мен уни ич-ичимдан ҳис этиб турардим, лекин сўз билан ифодалашга ожизлик қилардим. Китоб жавонига бориб, энциклопедик луғатни олдим, керакли бетини очдим ва ўқий бошладим: «Виждон-бу ўз ҳатти-ҳаракатлари, ҳулқи учун жамият олдида жавобгарликни ҳис этишдир».

Шу онда онам кириб:

-Вой-бўй, қизгинам?! Сен ҳали виждонни луғатдан қидириб юрибсанми? Аҳволинг бундан ҳам хароб бўлиши мумкин эмас. Китобни жойига қўйиб,овқатлангани ўтир.

Бир неча вақт ўтган бўлса ҳам, овқатга қўл урмай ўтирар эдим. Мени нимадир қийнарди.

-Сени бу қилиғингдан бирор ўртоғингни хабари борми?-сўради онам.

- Ҳеч кимни…

-Ҳайрият, ўртоқларинг ҳам сенга ўхшаганми, деб ўйлагандим…

-Энди нима қилсам экан?

Айтдимку,-виждонинг амри билан иш тут. Ўқитувчини алдадинг, лаборантни эса нотўғри йўлга бошладинг. Булар ҳақида ўзинг яхшилаб ўйлаб кўр. Мен сени тўғри йўл танлашингга ишонаман. Сиз шу холатда қандай йўл тутган бўлардингиз?

**КЕЙСНИ ЖАВОБИ:**

Эртасига мен коллежга дарс бошланишидан анча олдин келдим. Физика ўқитувчисини сабрсизлик билан кута бошладим. Келиши билан унга бўлган воқеани айтиб бердим.

У мени тинглаб бўлиб: -Мен эса назорат ишларини текшираётиб, бу варақ қандай пайдо бўлганига ҳайрон бўлдим. Ахир мен варақни топширмаганлигингни билардим.Ўзимни ишимдан ўзим қаттиқ уялиб кетдим.

*Саволлар:*

*1. Ўқувчи ўз ҳулқини дастлаб қандай баҳолади?*

*2. Сизнинг қарашларида ўзгариш содир этган шарт-шароитларни таҳлил қилинг.*

*3. Бу мисол намунасида қайси методларни ўзига хос белгилари кўрсатилган.*

**“Мен ҳеч қачон .........маганман”**

Иштирокчилар навбатма-навбат «Мен ҳеч қачон .........маганман» деган жумладан иборат гaп айтишлари лозим (масалан, «Мен ҳеч қачон парашютдан сакрамаганман», «Мен ҳеч қачон денгизда чўмилмаганман», «Мен ҳеч қачон сигарет чекмаганман» ва ҳ.к.). Қолган иштирокчилар эса, айтилаётган гаплар, агар улар учун нотўғри бўлса бармоқларини букиб борадилар. Яъни, масалан, бирор иштирокчи парашютдан сакраган бўлса, битта бармоғини букади, кейинги иштирокчи томонидан айтилган гaп ҳам унинг учун нотўғри бўлса (яъни у денгизда чўмилган бўлса) яна битта бармоғини букади ва ҳ.к. 10 та гaп айтилганидан сўнг кимнингдир бармоқларидан бирортаси ёки бир нечтаси букилмасдан қолган бўлса, ўша ютади. Бошловчи иштирокчиларни олдиндан айтилаётган гаплар ҳаётий бўлиши лозимлиги ва бармоқларни адолатли букиш лозимлиги ҳакида огоҳлантириши керак. Жинс хусусиятларини эътиборга олмасдан гaп айтган иштирокчи ютқазади. Бир хил ҳаёт тарзига эга бўлган одам (букилмаган бармоқлари қанча кўп бўлса) ютади, аксинча бой ҳаётий тажрибага эга бўлган одам (барча бармоқлари букилган) ютқизади. Ўйин шу тарзда барча иштирокчилар биттадан гaп айтгунларича давом эттирилади.

**“Қадриятлар”**

**Мақсад: *Шахсий қадриятлар иерархияси тузилиши муҳимлигипинг аҳамиятлилик даражасини ҳис қилиш ва англаш.***

**Шарт-шароитлар**: Машқ тинчлантирувчи, бир маромдаги мусиқа садолари остида бажарилиши зарур. Бунда матн ўқиётган бошловчи овозининг қандай оҳангда эканлиги ҳам муҳим аҳамият касб этади.

**Ўйиннинг бориши**:

Иштирокчиларга олтита варақ тарқатилиб, мана шу қоғозларга ўз ҳаётларидаги энг қадрли нарсаларни аҳамиятлилик даражасига кўра ёзиб чиқишлари сўралади. Кейин варақлар шундай аралаштириладики, энг қадрли нарса ёзилган варақ охирида туриши керак. Бошловчи иштирокчиларга қандайдир ҳодиса рўй бериб, биринчи варақда ёзилган қадриятдан маҳрум бўлганликларини ҳис қилиб кўришларини таклиф қилади. Сўнгра бошловчи иштирокчилардан шу қадрият ёзилган қоғозни ғижимлаб улоқтиришни ва ҳаётни ана шу қадриятсиз тасаввур қилиб кўришларини сўрайди.

Шу тариқа ҳар бир қадриятдан воз кечиб борилади. Шундан сўнг иштирокчиларга қадриятдан ажралаётган вақтда қандай ҳиссиёт, қандай туйғуни ҳис қилганлигини эслаш таклиф қилади. Кейин бошловчи мўъжиза рўй бериб, қадриятларни бирма-бир қайтариш имконияти туғилганлигини эълон қилади ва ғижимланган қоғозларни бирма-бир қайтариб олади. Сўнг иштирокчилардан қадриятларнинг йўқотилган пайтдаги ҳолати ва ғижимланган қоғозларга ёзилган ҳолатини солиштириб, йўқотилган пайтдаги қадриятларни ҳозир ҳам худди шундай қадр-қимматга эгами ёки йўқми эканлигини сўрайди. Агар гуруҳ аъзолари қадриятларни аҳамиятига кўра ўринларини алмаштирган бўлса, буни ҳам баён қилишлари керак. Машғулот сўнгида бошловчи натижаларни муҳокама қилиб, хулосаларни баён этади.

Диққат! Машғулот жараёнида иштирокчилар кучли руҳий кечинмаларни, зўриқишларни ҳис қилишлари мумкин. Шунинг учун машғулот ортиқча шовқин-суронсиз ўтишига, ортиқча овозлар бўлмаслигига, иштирокчиларнинг бир-бирига ҳалақит бермаслигига ва бегона одамларнинг хонага кирмаслигига эътибор бериш лозим. Шу билан бирга бошловчи ҳам иштирокчиларга диққат-эътиборли бўлиши зарур.